En ny bypark i Gellerup tager form. Den centrale hovedsti er snart støbt færdig og kommer til at binde Den Grønne Kile - nord for Gellerup - sammen med naturen omkring Brabrand Sø.

Annonce

AARHUS: Solide hængekøjer, grillpladser, en svævebane og en stor variation af træarter og andre planter. Der er mange elementer, der udgør den nye bypark i Gellerup. Og selv om den øverste del af parken, der snor sig gennem området mellem blokkene, endnu ikke står klar, er området allerede blevet indtaget af beboerne og folk udefra. - I løbet af sommeren har der været mange folk ude i parken for at hygge sig og nyde de nye områder. Vi har også mødt familier, som bor andre steder i byen, der tog hertil for at opleve stemningen, siger skov- og landskabsingeniør Søren Rostved, der har arbejdet med at udvikle området siden 2014, sammen med sine kolleger i firmaet SLA, der arbejder med byrum og landskabsarkitektur. Udviklingen af området har taget tid, da man undervejs har inddraget beboerne i området som en del af en demokratisk proces. - Beboerne er kommet med mange gode input. Nu er vi snart færdige med parken (der bliver indviet i sommeren 2019 red.), og vi kan allerede se, at de områder, vi har etableret, fungerer, lyder det fra Karsten Thorlund, arkitekt hos SLA.

Der er en stor variation i vegetationen i den nye bypark i Gellerup. Foto: Flemming Krogh

Annonce

Træer fra Aarhus Ø

Selv om det er en grå og tåget hverdag, fornemmer man livet her på legepladser og i selve naturens indtog i området, der er omkranset af de høje blokke. En stor måge tager et dyk ned mod vandspejlet i en stor sø nederst i parken, imens en musvit søger efter føde i en større træstamme. - Søen ligger faktisk der, hvor de tidligere institutioner lå. Nu er der et naturskønt område, som de nye børneinstitutioner ikke langt herfra allerede har stor glæde af, fortæller Søren Rostved, som er ekspert i at udnytte naturens ressourcer. Det er hans og SLA's fortjeneste, at der er en stor plantemæssig diversitet - et utal af træer, buske og urter her. En del af træerne flyttede hertil, efter at de havde været en del af festugen - som Skovbadet på de nye havnearealer på Aarhus Ø. Nu gør træerne gavn her. Men nogle af de største træer stod her i forvejen. - En del beboere talte for at bevare en allé med træer. Det har vi fået integreret i planerne, forklarer Søren Rostved. De høje, gamle træer står tæt ved en markant sti med betonbelægning - som elegant snor sig igennem området. - Op igennem parken bugter en bred hovedsti sig. Den forbinder Gellerup og Toveshøj på langs og på tværs, men den tager også fat i det grønne område i den nordlige ende - Skjoldhøjkilen - og fører ned til Silkeborgvej. På den måde forbinder vi de store naturområder nord for Gellerup med naturen omkring Brabrand Sø, forklarer Karsten Thorlund. I arbejdet med stien har man gjort sig tanker om tryghed - udover at udtænke en naturlig og indbydende linjeføring. Langs stien, der er beklædt med et særligt lag beton, står der høje master, der sender lyskegler i to retninger. - Den lyse beton giver en særlig virkning om aftenen. Det lyser op og bidrager til at her er trygt at færdes, mener Søren Rostved. At man har valgt at lave stien i beton gør den også nem at rydde i tilfælde af snefald.

Karsten Thorlund (th) og Søren Rostved begge fra SLA, der arbejder med byrum og landsskabsarkitektur, er tilfredse med den måde byparken er ved at tage form. Flere steder har man bygget permanente 'læsejl' i beton. De kan give læ for regnbyger og skygge på varme sommerdage. Foto: Flemming Krogh

Annonce

Billig i drift

Mange steder har man lavet store huller i belægningen, hvor der er plantet træer eller placeret store marksten. - Det giver et flot udtryk, og så fungerer både træer og sten som naturlige forhindringer, så man ikke fristes til at drøne rundt på scootere her, forklarer Søren Rostved. Tanken er at Byparken skal have et stort naturpræg, som adskiller den fra Universitetsparken og andre klassiske byparker i Aarhus. - I starten kræver det en del vedligeholdelse at styre de mange nye planter her og få den nye vegetation rigtigt i gang. De mange forskellige planter, skal jo helst ikke gro til i rent græs eller udkonkurrere hinanden. Men i løbet af få år forventer vi, at man bruger væsentligt færre end de normale udgifter til at vedligeholde en traditionel bypark, siger Karsten Thorlund, som fortæller, at man endda har fået lov af Naturstyrelsen til at flytte rundt på nogle orkideer i forbindelse med etableringen af parken. - Men vi vil ikke fortælle, hvor de står. Så ender det måske med, at svage sjæle fristes til at grave dem op. Besøgende udefra og beboerne her må selv på en tur for at opleve de sjældne og mere almindelige typer af planter her. Uanset om man vælger at gå en tur - udelukkende for at opleve områdets forandring - eller for at cykle en tur igennem parken fra de andre, omkringliggende naturområder der grænser op til Gellerup.

En ny legeplads med svævebane er etableret og allerede indtaget i byparken. Foto: Flemming Krogh

Den øverste del af stien er ved at blive støbt færdig i disse dage. Thomas Laursen fra firmaet Poul Pedersen er med i arbejds-sjakket. Foto: Flemming Krogh